《宿石竹岩》
明代·郑善夫

寝痾坐情累，削迹离故家。届兹仲如月，气候清且嘉。

迢迢紫云洞，渺渺天一涯。寻壑滞瀑流，攀岑悟灵芽。

千峰递生态，百草互吐葩。周览荡节物，况乃凌紫霞。

神仙彷佛遇，导我营丹砂。丹砂未易营，缁鬓早已华。

神理寓隐颐，时变增感嗟。至人有逸念，存形非所多。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。